तिरंगा इडली और कश्मीर डिश शामिल; 21 जून को 4 दिन के दौरे पर US जाएंगे PM
New Jersey restaurant launches 'Modi Ji Thali'; PM Modi US visit| प्रधानमंत्री नरेंद्र मोदी की अमेरिका यात्रा से पहले न्यू जर्सी के एक रेस्टोरेंट ने मोदी जी के नाम से खास थाली लॉन्च की है। रेस्टोरेंट के शेफ श्रीपद कुलकर्णी ने इस ‘मोदी जी थाली’ को डिजाइन किया है। इसमें कई भारतीय डिश शामिल हैं
प्रधानमंत्री नरेंद्र मोदी की अमेरिका यात्रा से पहले न्यू जर्सी के एक रेस्टोरेंट ने मोदी जी के नाम से खास थाली लॉन्च की है। रेस्टोरेंट के शेफ श्रीपद कुलकर्णी ने इस ‘मोदी जी थाली’ को डिजाइन किया है। इसमें कई भारतीय डिश शामिल हैं। मोदी जी थाली में खिचड़ी, रसगुल्ला, सरसों का साग और दम आलू से लेकर कश्मीरी भोज, तिरंगे के रंग की इडली, ढोकला, छाछ और पापड़ मौजूद हैं।
शेफ कुलकर्णी ने बताया कि इस थाली को प्रवासी भारतीयों के सुझाव के आधार पर बनाया गया है। साथ ही इस थाली को इंटरनेशनल ईयर ऑफ मिलेट्स के लिए एक ट्रिब्यूट के तौर पर भी पेश किया गया है। दरअसल, UN ने 2019 में भारत सरकार की पहल पर साल 2023 को इंटरनेशनल ईयर ऑफ मिलेट्स घोषित किया था। इसका मकसद मोटे अनाजों के बारे में जागरूकता फैलना है।
विदेश मंत्री जयशंकर के नाम पर भी लॉन्च होगी स्पेशल थाली
PM मोदी 21 जून को पहली स्टेट विजिट पर अमेरिका जाएंगे। इस दौरान अमेरिकी राष्ट्रपति जो बाइडेन और उनकी पत्नी जिल बाइडेन स्टेट डिनर भी होस्ट करेंगे। मोदी जी थाली की कीमत फिलहाल सामने नहीं आई है। न्यू जर्सी के रेस्टोरेंट के शेफ ने बताया कि वो जल्द ही भारत के विदेश मंत्री एस जयशंकर के नाम पर भी एक स्पेशल थाली लॉन्च करेंगे। उन्होंने कहा- मुझे पूरी उम्मीद है कि ये थाली भी बेहद लोकप्रिय रहेगी।
हालांकि, ये पहली बार नहीं है जब किसी रेस्टोरेंट ने PM मोदी को थाली समर्पित की है। पिछले साल 17 सितंबर को PM मोदी के जन्मदिन से पहले दिल्ली के कनॉट प्लेस के Ardor 2.1 रेस्टोरेंट ने 56 इंच की नरेंद्र मोदी थाली नाम की एक स्पेशल थाली लॉन्च की थी।
अमेरिका भारत का सबसे बड़ा ट्रेडिंग पार्टनर
अमेरिका के विदेश मंत्री एंटनी ब्लिंकन ने बिजनेस काउंसिल समिट में कहा- भारत और अमेरिका के बीच मजबूत साझेदारी है। दुनिया के सबसे पुराने लोकतंत्र और सबसे बड़ी डेमोक्रेसी वाले देश के बीच एक खास रिश्ता है। हालांकि, अभी हमें दोनों देशों के बीच ट्रांसपेरेंसी को और बढ़ाना है जिससे हम एक बेहतर ट्रेड रिलेशन स्थापित करते हुए रिश्तों को और मजबूत कर पाएं।
2022 में भारत और अमेरिका के बीच 191 अरब डॉलर का ट्रेड हुआ था। इसी के साथ अमेरिका भारत का सबसे बड़ा ट्रेडिंग पार्टनर बन गया था।
दूसरी बार अमेरिकी संसद को संबोधित करेंगे PM मोदी
प्रधानमंत्री नरेंद्र मोदी 21 से 24 जून तक अमेरिका के दौरे पर रहेंगे। दौरे के तहत PM मोदी 22 जून को दूसरी बार अमेरिकी संसद (कांग्रेस) को भी संबोधित करेंगे। इससे पहले उन्होंने 2016 में भी कांग्रेस को एड्रेस किया था। PM मोदी ऐसा करने वाले भारत के पहले प्रधानमंत्री होंगे। 21 जून को PM मोदी न्यूयॉर्क में UN मुख्यालय में विश्व योग दिवस कार्यक्रम में भी शामिल होंगे। इसके बाद वो शिकागो में भारतीय समुदाय के साथ एक बड़े कम्युनिटी कार्यक्रम का हिस्सा बनेंगे।
6 बार मिल चुके हैं PM मोदी-राष्ट्रपति बाइडेन
PM मोदी इससे पहले 6 बार अमेरिकी राष्ट्रपति बाइडेन से मुलाकात कर चुके हैं। उनकी पहली मुलाकात सितंबर 2021 में अमेरिका में हुई थी। तब दोनों नेताओं ने व्हाइट हाउस में करीब 90 मिनट तक बातचीत की थी। इसके बाद मोदी और बाइडेन अक्टूबर में इटली में G-20 समिट के दौरान मिले थे। दोनों नेताओं की अगली मुलाकात मई 2022 में QUAD समिट के दौरान हुई थी।
फिर दोनों जून 2022 में G-7 समिट के दौरान जर्मनी में मिले थे। इसके बाद मोदी-बाइडेन नवंबर 2022 में इंडोनेशिया के बाली में G-20 समिट के दौरान मिले थे। दोनों नेताओं की आखिरी मुलाकात मई 2023 में हुई जब वे जापान के हिरोशिमा में G-7 समिट के लिए पहुंचे थे।